𑐀𑐎𑐶𑐩𑐣𑐶𑐡 𑐳𑐵𑐩𑑂𑐬𑐵𑐖𑑂𑐫

𑐀𑐎𑐶𑐩𑐣𑐶𑐡 𑐳𑐵𑐩𑑂𑐬𑐵𑐖𑑂𑐫 𑐰𑐵 𑐥𑑂𑐬𑐠𑐩 𑐥𑐵𑐬𑐳𑐷 𑐳𑐵𑐩𑑂𑐬𑐵𑐖𑑂𑐫 (𑐥𑐱𑑂𑐔𑐶𑐩𑐷 𑐂𑐟𑐶𑐴𑐵𑐳𑐎𑐵𑐬𑐟𑐾𑐳𑑄 𑐧𑑂𑐫𑐹𑐐𑐸 𑐣𑐵𑑄) ( 𑐥𑐸𑐮𑐵𑑄 𑐥𑐵𑐬𑐳𑐷: 𐎧𐏁𐏂 𑐰𑐵 '𑐖𑑆𑐵𑐳𑐵') (𑑕𑑕𑑐-𑑓𑑓𑑐 𑐃𑐳𑐵 𑐥𑐹𑐬𑑂𑐰) 𑐥𑐱𑑂𑐔𑐶𑐩𑐷 𑐊𑐱𑐶𑐫𑐵𑐫𑑂 𑐡𑐹𑐐𑐸 𑐕𑐐𑐹 𑐥𑑂𑐬𑐵𑐔𑐷𑐣 𑐥𑐵𑐬𑐳𑐷 𑐳𑐵𑐩𑑂𑐬𑐵𑐖𑑂𑐫 𑐏। 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑐫𑐵 𑐥𑐮𑐶𑐳𑑂𑐠𑐵 𑑕𑑕𑑐 𑐃𑐳𑐵 𑐥𑐹𑐬𑑂𑐰𑐫𑑂 𑐳𑐵𑐂𑐬𑐳 𑐩𑐴𑐵𑐣𑑄 𑐫𑐵𑐣𑐵𑐡𑐷𑐐𑐸 𑐏। 𑐖𑐬𑑂𑐎𑑂𑐳𑐾𑐳 𑐥𑑂𑐬𑐠𑐩𑐫𑐵 𑐱𑐵𑐳𑐣𑐎𑐵𑐮𑐫𑑂 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫 𑐠𑑅𑐐𑐸 𑐡𑐎𑐮𑐫𑑂 𑐔𑐎𑑄𑐐𑐸 𑐳𑐷𑐩𑐵 𑐟𑐎 𑐠𑑂𑐫𑐣। 𑐠𑑂𑐰 𑐂𑐮𑐫𑑂 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑐫𑐵 𑐥𑐱𑑂𑐔𑐶𑐩𑐫𑑂 𑐎𑑂𑐬𑐷𑐩𑐶𑐫𑐵 𑐥𑑂𑐬𑐵𑐫𑐡𑑂𑐰𑐷𑐥, 𑐧𑐵𑐮𑑂𑐎𑐣 𑐰 𑐥𑐹𑐬𑑂𑐰𑐷 𑐫𑐹𑐬𑑀𑐥 𑐣𑐶𑐳𑐾𑑄 𑐥𑐹𑐬𑑂𑐰𑐫𑑂 𑐳𑐶𑐣𑑂𑐢𑐸 𑐳𑑂𑐰𑐣𑐶𑐐𑑅 𑐟𑐎 𑐠𑑂𑐫𑐣। 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫 𑐀𑐧𑐶𑐮𑐾𑐫𑐵 𑐴𑐮𑐶𑑄𑐫𑐵 𑐡𑐎𑐮𑐫𑑂 𑐟𑑅𑐢𑑄𑐐𑐸 𑐳𑐵𑐩𑑂𑐬𑐵𑐖𑑂𑐫 𑐏𑑅। 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑐫𑐵 𑐎𑐸𑐮 𑐎𑑂𑐲𑐾𑐟𑑂𑐬𑐦𑐮 𑑕.𑑕 𑐩𑐶𑐮𑐶𑐫𑐣 𑐰𑐬𑑂𑐐 𑐎𑐶𑐮𑑀𑐩𑐷𑐚𑐬 (𑑒.𑑑 𑐩𑐶𑐮𑐶𑐫𑐣 𑐰𑐬𑑂𑐐 𑐩𑐵𑐂𑐮) 𑐡𑐫𑐵𑐔𑑂𑐰𑐣। 𑐠𑑂𑐰 𑐣𑐵𑐥𑑄 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑐫𑐵𑐟 𑐴𑐮𑐶𑑄𑐫𑐵 𑐣𑑂𑐴𑐵𑐥𑐵𑑄𑐐𑐸 𑐩𑐴𑐵𑐱𑐎𑑂𑐟𑐶 𑐢𑐎𑐵 𑐣𑑄 𑐩𑑂𑐴𑐳𑐷𑐎𑐶𑐐𑐸 𑐫𑐵। 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑐫𑐵 𑐥𑐟𑐣 𑐀𑐮𑐾𑐎𑑂𑐖𑐾𑐣𑑂𑐡𑐬𑐫𑐵 𑐴𑐩𑐮𑐵𑑄 𑐖𑐸𑐮। 

𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑑄 𑐣𑐶𑐐𑐸 𑐱𑐟𑐵𑐧𑑂𑐡𑐶 𑐳𑑂𑐰𑐫𑐵 𑐀𑐥𑑂𑐰 𑐳𑐩𑐫 𑐟𑐎 𑐴𑐮𑐶𑑄𑐫𑐵 𑐕𑐐𑐹 𑐟𑑅𑐢𑑄𑐐𑐸 𑐨𑐹𑐨𑐵𑐐 𑐠𑑅𑐐𑐸 𑐀𑐢𑐷𑐣𑐫𑑂 𑐟𑐫𑐾𑐦𑐟। 𑑔𑑘𑑐 𑐃𑐳𑐵 𑐥𑐹𑐬𑑂𑐰𑐫𑑂 𑐂𑐬𑐵𑐣𑐫𑐵 𑐳𑐵𑐩𑑂𑐬𑐵𑐖𑑂𑐫 𑐠𑑅𑐐𑐸 𑐡𑐎𑐮𑐫𑑂 𑐔𑐎𑑄𑐐𑐸 𑐳𑐷𑐩𑐵𑐫𑑂 𑐠𑑂𑐫𑐣। 𑐨𑐵𑐬𑐟𑐫𑐵  𑐳𑐶𑐣𑑂𑐢𑐸 𑐳𑑂𑐰𑐣𑐶𑐐𑑅 𑐣𑐶𑐳𑐾𑑄 𑐩𑐶𑐳𑑂𑐬𑐫𑐵 𑐣𑐵𑐂𑐮 𑐏𑐸𑐳𑐶  𑐧𑐾𑐣𑑂𑐐𑐵𑐖𑐷 𑐟𑐎𑐫𑐵 𑐰𑐬𑑂𑐟𑐩𑐵𑐣 𑐮𑐷𑐧𑐶𑐫𑐵𑐫𑐵 𑐎𑑂𑐲𑐾𑐟𑑂𑐬 𑐰 𑐫𑐹𑐬𑑀𑐥𑐫𑑂 𑐡𑐾𑐣𑑂𑐫𑐸𑐧 𑐏𑐸𑐳𑐶𑑄 𑐣𑐶𑐳𑐾𑑄 𑐩𑐢𑑂𑐫 𑐊𑐱𑐶𑐫𑐵 𑐟𑐎 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫 𑐡𑐫𑐵𑐔𑑂𑐰𑐣। 𑐠𑑂𑐰 𑐥𑑂𑐬𑐵𑐔𑐷𑐣 𑐂𑐟𑐶𑐴𑐵𑐳𑐫𑐵 𑐡𑐎𑐮𑐫𑑂 𑐟𑑅𑐢𑑄𑐐𑐸 𑐳𑐵𑐩𑑂𑐬𑐵𑐖𑑂𑐫𑐫𑑂 𑐕𑐐𑐹 𑐏𑑅। 

𑐥𑐵𑐬𑑂𑐳 , 𑐂𑐬𑐵𑐣𑐷 𑐥𑐛𑐵𑐬𑐫𑐵 𑐡𑐎𑑂𑐲𑐶𑐞-𑐥𑐱𑑂𑐔𑐶𑐩𑐫𑐵 𑐠𑐵𑐳𑑄 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑐫𑐵 𑐬𑐵𑐖𑐰𑑄𑐱𑑄 𑐳𑐟𑑂𑐟𑐵 𑐮𑑂𑐴𑐵𑐟𑐫𑑂 𑐮𑐵𑐎𑐹𑐐𑐸 𑐏। 𑐫𑐎𑑂𑐰 𑐱𑐟𑐵𑐧𑑂𑐡𑐶 𑐟𑐎 𑐠𑑂𑐰 𑐎𑑂𑐲𑐾𑐟𑑂𑐬𑐫𑑂 𑐱𑐵𑐳𑐣 𑐫𑐵𑐫𑐾𑐢𑐸𑑄𑐎𑐵 𑐠𑑂𑐰 𑐬𑐵𑐖𑐰𑑄𑐱𑐫𑐵 𑐳𑐡𑐳𑑂𑐫𑐫𑑂 𑐕𑐩𑑂𑐴 𑐳𑐵𑐂𑐬𑐳 𑐩𑐴𑐵𑐣𑑄 𑐩𑐾𑐜𑐶𑐫𑐣 𑐳𑐵𑐩𑑂𑐬𑐵𑐖𑑂𑐫, 𑐮𑐶𑐜𑐶𑐫𑐣 𑐳𑐵𑐩𑑂𑐬𑐵𑐖𑑂𑐫 𑐰 𑐧𑐾𑐧𑐷𑐮𑑀𑐣𑐶𑐫𑐣 𑐳𑐵𑐩𑑂𑐬𑐵𑐖𑑂𑐫 𑐟𑑂𑐫𑐵𑐎𑐵 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑐫𑐵 𑐥𑐮𑐶𑐳𑑂𑐠𑐵 𑐫𑐵𑐣𑐵𑐡𑐶𑐮। 𑐰𑐫𑑂𑐎𑐮𑑄 𑐡𑐫𑐾𑐎𑐵𑐡𑐷𑐐𑐸 𑐱𑐵𑐳𑐣 𑐣𑐶𑐳𑑅 𑐡𑑃 𑐟𑐎 𑐡𑐫𑐵𑐔𑑂𑐰𑐣 𑐰 𑐮𑐶𑐥𑐵 𑑓𑑓𑑐𑐃𑐥𑐹𑐳 𑐀𑐮𑐾𑐎𑑂𑐖𑐾𑐣𑑂𑐡𑐬𑐫𑐵 𑐮𑑂𑐴𑐵𑐟𑑄 𑐠𑑂𑐰 𑐱𑐵𑐳𑐫𑐵 𑐥𑐟𑐣 𑐖𑐸𑐮। 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫𑐫𑐵 𑐰𑐶𑐖𑐫𑐫𑐵 𑐕𑐸𑑄 𑐴𑐾 𑐡𑑃 𑐢𑐸𑑄𑐎𑐵 𑐀𑐮𑐾𑐎𑑂𑐖𑐾𑐣𑑂𑐡𑐬𑐫𑐵 𑐩𑐺𑐟𑑂𑐫𑐸 𑐖𑐸𑐮। 𑐠𑐸𑐎𑐶𑐫𑐵 𑐮𑐶𑐔𑑂𑐰𑑅𑐫𑐵 𑐎𑐠𑑄 𑐥𑐹𑐬𑑂𑐰 𑐀𑐔𑐩𑐾𑐣𑐶𑐡 𑐳𑐵𑐩𑑂𑐬𑐵𑐖𑑂𑐫𑐫𑐵 𑐨𑐹𑐩𑐶𑐫𑐵 𑐀𑐏𑐞𑑂𑐜𑐟𑐵 𑐣𑐲𑑂𑐚 𑐖𑐸𑐮। 𑐠𑑂𑐰 𑐨𑐹𑐩𑐶 𑐠𑐷𑐠𑐷 𑐱𑐵𑐳𑐎𑐫𑐵 𑐀𑐢𑐷𑐣𑐫𑑂 𑐮𑐵𑐰𑐣। 𑐮𑐶𑐥𑐵 𑐠𑑂𑐰 𑐳𑐵𑐩𑑂𑐬𑐵𑐖𑑂𑐫 𑐡𑐹𑐐𑐸 𑐠𑐵𑐫𑑂 𑐳𑐾𑐮𑑂𑐫𑐹𑐳𑐶𑐡 𑐰 𑐟𑐮𑐾𑐩𑐶𑐎 𑐱𑐵𑐳𑐎𑐟𑐾𑐐𑐸 𑐀𑐢𑐷𑐣𑐫𑑂 𑐮𑐵𑐰𑐣।𑐀𑐣𑑂𑐟𑐟𑑅, 𑐂𑐬𑐵𑐣𑐷𑐟𑐾𑐳𑑄 𑐠𑑅𑐐𑐸 𑐳𑑂𑐰𑐟𑑄𑐟𑑂𑐬𑐟𑐵 𑐥𑐸𑐣𑑅 𑐥𑑂𑐬𑐵𑐥𑑂𑐟 𑐫𑐵𑐟 𑐰 𑐂𑐬𑐵𑐣𑐷 𑐥𑐛𑐵𑐬𑐫𑑂 𑐥𑐵𑐬𑑂𑐠𑐶𑐫𑐣 𑐳𑐵𑐩𑑂𑐬𑐵𑐖𑑂𑐫𑐫𑐵 𑐥𑐮𑐶𑐳𑑂𑐠𑐵 𑐖𑐸𑐮। 

𑐳𑑂𑐰𑐫𑐵𑐡𑐶𑐳𑑃
 𑐂𑐬𑐵𑐣

𑐥𑐸𑐔𑑅:𑐂𑐬𑐵𑐣𑐫𑐵 𑐂𑐟𑐶𑐴𑐵𑐳